b'\n_START_ARTICLE_\nSuoma Lukander\n_START_PARAGRAPH_\nSuoma Lukander (oik. Vatjus-Lukander) on suomalainen vasemmistolainen toimittaja, joka toimi SDNL:n julkaiseman Uusi Nainen -lehden p\xc3\xa4\xc3\xa4toimittajana vuosina 1961\xe2\x80\x931982._NEWLINE_Lukander on k\xc3\xa4ynyt Sirola-opiston. Lukander sai vuonna 1977 tiedonjulkistamispalkinnon aikakauslehtity\xc3\xb6st\xc3\xa4. Perusteluissa todetaan, ett\xc3\xa4 "on kehitt\xc3\xa4nyt Uudesta Naisesta lehden, jossa on kyetty murtamaan sensaatioitten, henkil\xc3\xb6kohtaisuuksien ja n\xc3\xa4enn\xc3\xa4isongelmien taso". H\xc3\xa4nen on luonnehdittu kuuluneen p\xc3\xa4\xc3\xa4toimittajana aktiivisiin naisasianaisiin._NEWLINE_Lukander alennettiin kev\xc3\xa4\xc3\xa4ll\xc3\xa4 1982 Uuden Naisen toiseksi p\xc3\xa4\xc3\xa4toimittajaksi ja h\xc3\xa4net erotettiin kokonaan marraskuussa 1982, mik\xc3\xa4 johti lehden avustajakunnan protesteihin. Uudeksi p\xc3\xa4\xc3\xa4toimittajaksi tuli Risto K. T\xc3\xa4htinen. Syrj\xc3\xa4ytt\xc3\xa4misen v\xc3\xa4itettiin johtuneen siit\xc3\xa4, ett\xc3\xa4 Lukanderin aikana lehden linja oli ollut SDNL:n johdon mielest\xc3\xa4 liian itsen\xc3\xa4inen ja kirjoittajakuntaan oli tullut paljon feministej\xc3\xa4 ja vaihtoehtoliikkeiden edustajia.'